CELEX: 32017R0949
Language: lt
Date: 2017-06-02 00:00:00
Title: 2017 m. birželio 2 d. Komisijos įgyvendinimo reglamentas (ES) 2017/949, kuriuo nustatomos Europos Parlamento ir Tarybos reglamento (EB) Nr. 1760/2000 taikymo taisyklės, susijusios su galvijų identifikacinio kodo konfigūracija, ir iš dalies keičiamas Komisijos reglamentas (EB) Nr. 911/2004 (Tekstas svarbus EEE. )

3.6.2017   
               
               
                  LT
               
               
                  Europos Sąjungos oficialusis leidinys
               
               
                  L 143/1
               
            KOMISIJOS ĮGYVENDINIMO REGLAMENTAS (ES) 2017/949
      2017 m. birželio 2 d.
      kuriuo nustatomos Europos Parlamento ir Tarybos reglamento (EB) Nr. 1760/2000 taikymo taisyklės, susijusios su galvijų identifikacinio kodo konfigūracija, ir iš dalies keičiamas Komisijos reglamentas (EB) Nr. 911/2004
      (Tekstas svarbus EEE)
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2000 m. liepos 17 d. Europos Parlamento ir Tarybos reglamentą (EB) Nr. 1760/2000, nustatantį galvijų identifikavimo bei registravimo sistemą, reglamentuojantį jautienos bei jos produktų ženklinimą ir panaikinantį Tarybos reglamentą (EB) Nr. 820/97 (1), ypač į jo 4 straipsnio 3 dalies c punktą,
      kadangi:
      
                  (1)
               
               
                  Reglamentu (EB) Nr. 1760/2000 nustatomos galvijų identifikavimo ir registravimo taisyklės. Kad galvijų judėjimą būtų galima atsekti, tame reglamente numatoma, kad visi gyvūnai turi būti identifikuoti naudojant bent dvi to reglamento I priede nurodytas identifikavimo priemones su tuo pačiu individualiu identifikaciniu kodu. Šiame priede nurodytos identifikavimo priemonės yra įprastinis ausies įsagas ir elektroninis identifikatorius, t. y. elektroninis ausies įsagas, atrajotojų boliusas arba įšvirkščiamas atsakiklis;
               
            
                  (2)
               
               
                  Reglamente (EB) Nr. 1760/2000 su pakeitimais, padarytais Reglamentu (ES) Nr. 653/2014 (2), numatyta, kad identifikacinio kodo konfigūracijos taisyklės turi būti nustatytos įgyvendinimo aktais;
               
            
                  (3)
               
               
                  siekiant laikytis Tarptautinės standartizacijos organizacijos (ISO) nustatytų gyvūnų identifikavimo standartų, tinkamiausia galvijų identifikacinio kodo konfigūracija yra dviejų raidžių šalies kodas arba trijų skaitmenų šalies kodas ir individualus gyvūno kodas, kurį sudaro ne daugiau kaip 12 skaitmenų;
               
            
                  (4)
               
               
                  be to, šiuo reglamentu nustatant identifikacinio kodo konfigūraciją, turėtų būti užtikrinta, kad bendroji rinka veiktų ne tik galvijų, bet ir avių bei ožkų bendroji rinka, kai tokios identifikacinio kodo konfigūracijos reikalaujama pagal Tarybos reglamentą (EB) Nr. 21/2004 (3), neatsižvelgiant į įvairiose valstybėse narėse nustatytas identifikavimo priemones;
               
            
                  (5)
               
               
                  Komisijos reglamentu (EB) Nr. 911/2004 (4) nustatoma šifruota forma, naudojama kilmės valstybei narei identifikuoti, į ją taip pat įtraukiama informacija apie individualų gyvūną, kuri turi būti pateikta matomuose ausų įsaguose. Šią šifruotą identifikavimo formą sudaro dviejų raidžių šalies kodas ir individualus gyvūno kodas, kurį sudaro ne daugiau kaip 12 skaitmenų;
               
            
                  (6)
               
               
                  galvijų identifikacinio kodo konfigūracija turėtų būti taikoma ir įprastiniams ausų įsagams, ir elektroniniams identifikatoriams; tokie kodai turėtų būti suderinami, turėtų būti įmanoma jais keistis elektroniniu būdu ir juos perskaityti visose valstybėse narėse. Todėl Reglamentas (EB) Nr. 911/2004 turėtų būti iš dalies pakeistas taip, kad jame būtų įvardytas šiuo reglamentu nustatytinas identifikacinis kodas;
               
            
                  (7)
               
               
                  Reglamento (EB) Nr. 911/2004 1 straipsnio 2 dalyje nustatyta, kad Ispanija, Airija, Italija, Portugalija ir Jungtinė Karalystė gali toliau taikyti savo 12 skaitmenų raidinio skaitmeninio kodo, nurodomo po šalies kodo gyvuliams, gimusiems iki 1999 m. gruodžio 31 d., o Ispanijos, Airijos, Italijos, Portugalijos ir Jungtinės Karalystės atveju – gyvuliams, gimusiems iki 2000 m. birželio 30 d., sistemą. Kadangi šiuo reglamentu nustatytomis galvijų identifikacinio kodo konfigūracijos taisyklėmis ketinama pakeisti Reglamento (EB) Nr. 911/2004 1 straipsnio 2 dalyje nustatytas taisykles, ši išimtis taip pat turėtų būti numatyta šiame reglamente;
               
            
                  (8)
               
               
                  Reglamento (EB) Nr. 1760/2000 5 straipsnyje numatyta, kad valstybės narės turi sukurti kompiuterines galvijų duomenų bazes, kuriose valstybių narių kompetentingos institucijos turi registruoti galvijų identifikacinius kodus. Be to, to reglamento 4 straipsnio 4 dalyje nustatyta data, nuo kurios valstybės narės privalo užtikrinti, kad visu pajėgumu veiktų elektroniniams identifikatoriams, kaip oficialiai galvijų identifikavimo priemonei, naudoti reikalinga infrastruktūra. Ši infrastruktūra apima ir kompiuterinę duomenų bazę;
               
            
                  (9)
               
               
                  siekiant sudaryti palankesnes sąlygas sklandžiai pereiti nuo ausų įsagų prie elektroninių identifikatorių, tikslinga, kol bus užtikrinta, kad elektroniniams identifikatoriams valstybėse narėse naudoti reikalinga infrastruktūra veiktų visu pajėgumu, nustatyti tarpines galvijų identifikacinio kodų perkodavimo duomenų bazėje priemones;
               
            
                  (10)
               
               
                  šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
               
            PRIĖMĖ ŠĮ REGLAMENTĄ:
      1 straipsnis
      Dalykas ir taikymo sritis
      Šiuo reglamentu nustatomos galvijų identifikacinio kodo konfigūracijos taisyklės, kaip numatyta Reglamento (EB) Nr. 1760/2000 4 straipsnio 3 dalies c punkte.
      2 straipsnis
      Galvijų identifikacinio kodo konfigūracijos taisyklės
      Galvijų identifikacinis kodas ant identifikavimo priemonės nurodomas taip:
      
                  a)
               
               
                  pirmasis identifikacinio kodo elementas turi būti valstybės narės, kurioje gyvūnas pirmą kartą pažymėtas identifikavimo priemone, šalies kodas, kurį sudaro dviejų raidžių kodas arba trijų skaitmenų kodas, kaip nurodyta priede;
               
            
                  b)
               
               
                  antrasis identifikacinio kodo elementas turi būti individualus gyvūno skaitmeninis kodas, kurį sudaro ne daugiau kaip 12 skaitmenų; tačiau Airija, Ispanija, Italija, Portugalija ir Jungtinė Karalystė gali toliau taikyti savo 12 skaitmenų raidinio skaitmeninio kodo, nurodomo po šalies kodo gyvuliams, gimusiems iki 1999 m. gruodžio 31 d., o Airijos, Ispanijos, Italijos, Portugalijos ir Jungtinės Karalystės atveju – gyvuliams, gimusiems iki 2000 m. birželio 30 d., sistemą.
               
            3 straipsnis
      Kompiuterinė duomenų bazė
      Valstybės narės kompetentinga institucija kompiuterinėje galvijų duomenų bazėje, numatytoje Reglamento (EB) Nr. 1760/2000 5 straipsnyje, gali, neatsižvelgdama į identifikavimo priemonėje nurodytą šalies kodą, įregistruoti identifikacinį kodą, kurį sudaro šio reglamento 2 straipsnio a punkte nurodytas dviejų raidžių kodas arba trijų skaitmenų kodas, jeigu užtikrinamas visiškas galvijo atsekamumas.
      4 straipsnis
      Reglamento (EB) Nr. 911/2004 pakeitimai
      Reglamentas (EB) Nr. 911/2004 iš dalies keičiamas taip:
      
                  1.
               
               
                  1 straipsnio 2 dalis pakeičiama taip:
                  „2.   Ausų įsaguose nurodytą identifikacinį kodą sudarantys ženklai turi būti tokie, kaip nustatyta Komisijos įgyvendinimo reglamento (ES) 2017/949 (*1) 2 straipsnyje.
                  
                     (*1)  2017 m. birželio 2 d. Komisijos įgyvendinimo reglamentas (ES) 2017/949, kuriuo nustatomos Europos Parlamento ir Tarybos reglamento (EB) Nr. 1760/2000 taikymo taisyklės, susijusios su galvijų identifikacinio kodo konfigūracija, ir iš dalies keičiamas Komisijos reglamentas (EB) Nr. 911/2004 (OL L 143, 2017 6 3, p. 1).“"
						
               
            
                  2.
               
               
                  I priedas išbraukiamas.
               
            5 straipsnis
      Įsigaliojimas
      Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
      
         Šis reglamentas privalomas visas ir tiesiogiai taikomas visose valstybėse narėse.
         Priimta Briuselyje 2017 m. birželio 2 d.
         
            
               Komisijos vardu
            
            
               Pirmininkas
            
            Jean-Claude JUNCKER
         
      
      
         (1)  OL L 204, 2000 8 11, p. 1.
      
         (2)  2014 m. gegužės 15 d. Europos Parlamento ir Tarybos reglamentas (ES) Nr. 653/2014, kuriuo iš dalies keičiamas Reglamentas (EB) Nr. 1760/2000, kiek tai susiję su galvijų elektroniniu identifikavimu ir jautienos ženklinimu (OL L 189, 2014 6 27, p. 33).
      
         (3)  2003 m. gruodžio 17 d. Tarybos reglamentas (EB) Nr. 21/2004, nustatantis avių ir ožkų identifikavimo bei registravimo sistemą ir iš dalies pakeičiantis Reglamentą (EB) Nr. 1782/2003 bei Direktyvas 92/102/EEB ir 64/432/EEB (OL L 5, 2004 1 9, p. 8).
      
         (4)  2004 m. balandžio 29 d. Komisijos reglamentas (EB) Nr. 911/2004, įgyvendinantis Europos Parlamento ir Tarybos reglamentą (EB) Nr. 1760/2000 dėl ausies įsagų, pasų ir ūkių registrų (OL L 163, 2004 4 30, p. 65).
      
         PRIEDAS
         2 straipsnyje nurodyti šalių kodai:
         
                     Valstybė narė
                  
                  
                     Dviejų raidžių kodas
                  
                  
                     Trijų skaitmenų kodas
                  
               
                     Belgija
                  
                  
                     BE
                  
                  
                     056 
                  
               
                     Bulgarija
                  
                  
                     BG
                  
                  
                     100 
                  
               
                     Čekija
                  
                  
                     CZ
                  
                  
                     203 
                  
               
                     Danija
                  
                  
                     DK
                  
                  
                     208 
                  
               
                     Vokietija
                  
                  
                     DE
                  
                  
                     276 
                  
               
                     Estija
                  
                  
                     EE
                  
                  
                     233 
                  
               
                     Airija
                  
                  
                     IE
                  
                  
                     372 
                  
               
                     Graikija
                  
                  
                     EL
                  
                  
                     300 
                  
               
                     Ispanija
                  
                  
                     ES
                  
                  
                     724 
                  
               
                     Prancūzija
                  
                  
                     FR
                  
                  
                     250 
                  
               
                     Kroatija
                  
                  
                     HR
                  
                  
                     191 
                  
               
                     Italija
                  
                  
                     IT
                  
                  
                     380 
                  
               
                     Kipras
                  
                  
                     CY
                  
                  
                     196 
                  
               
                     Latvija
                  
                  
                     LV
                  
                  
                     428 
                  
               
                     Lietuva
                  
                  
                     LT
                  
                  
                     440 
                  
               
                     Liuksemburgas
                  
                  
                     LU
                  
                  
                     442 
                  
               
                     Vengrija
                  
                  
                     HU
                  
                  
                     348 
                  
               
                     Мalta
                  
                  
                     MT
                  
                  
                     470 
                  
               
                     Nyderlandai
                  
                  
                     NL
                  
                  
                     528 
                  
               
                     Austrija
                  
                  
                     AT
                  
                  
                     040 
                  
               
                     Lenkija
                  
                  
                     PL
                  
                  
                     616 
                  
               
                     Portugalija
                  
                  
                     PT
                  
                  
                     620 
                  
               
                     Rumunija
                  
                  
                     RO
                  
                  
                     642 
                  
               
                     Slovėnija
                  
                  
                     SI
                  
                  
                     705 
                  
               
                     Slovakija
                  
                  
                     SK
                  
                  
                     703 
                  
               
                     Suomija
                  
                  
                     FI
                  
                  
                     246 
                  
               
                     Švedija
                  
                  
                     SE
                  
                  
                     752 
                  
               
                     Jungtinė Karalystė
                  
                  
                     UK
                  
                  
                     826